***Címzetti Felhívás***

***ESG-képzési programban való részvételre***

***Pest megyében vagy Budapesten (Közép-magyarországi régióban)***

***A Felhívás kódszáma: BÉT-KMR-4***

A BÉT Mentoring program a Közép-magyarországi régióban c. kiemelt projekt felhívás keretében támogatott Budapesti Értéktőzsde Zrt. (továbbiakban: BÉT) Felhívása a KKV-k fenntartható fejlődési célokhoz való fokozottabb hozzájárulását célzó és ESG érettségét növelő zöld ESG-képzési program megvalósítása akkreditált képző szervezetek igénybevételével.

A Kormánnyal való együttműködés keretében a jelen Felhívást meghirdető BÉT vállalja, hogy:

* a benyújtott kérelmekről 12 munkanap alatt dönt;
* a Felhívás feltételeinek megfelelő szervezeteket vissza nem térítendő – 100%-os intenzitású – támogatásban részesíti a rendelkezésre álló forrás erejéig (amennyiben a KKV rendelkezik de minimis kerettel);
* biztosítja a kiválasztott KKV-k munkavállalóinak ESG-képzési programban való részvételét.

A kérelmet benyújtó KKV az együttműködés keretében vállalja[[1]](#footnote-2), hogy:

* minimum 1 fő munkavállalója részt vesz az ESG-képzési programban;
* a projekt megvalósítása során együttműködik a BÉT által akkreditált ESG-képzőkkel egy ESG-képzési kurzuson való részvétellel,
* az ESG-képzés zárásához szükséges feltételeket teljesíti (jelenlét, záró értékelés).

Tartalomjegyzék

[1. A tervezett fejlesztések háttere 4](#_Toc97736838)

[1.1. A Felhívás indokoltsága és célja 4](#_Toc97736839)

[1.2. A rendelkezésre álló forrás 5](#_Toc97736840)

[1.3. A támogatás háttere 5](#_Toc97736841)

[2. Ügyfélszolgálatok elérhetősége 6](#_Toc97736842)

[3. A Projektekkel kapcsolatos elvárások 7](#_Toc97736843)

[3.1. A támogatható tevékenységek bemutatása 7](#_Toc97736844)

[3.2. A támogatható tevékenységek állami támogatási szempontú besorolása 7](#_Toc97736845)

[3.3. A projekt műszaki-szakmai tartalmával és a megvalósítással kapcsolatos elvárások 8](#_Toc97736846)

[3.3.1. Általános elvárások 8](#_Toc97736847)

[3.3.2. Mérföldkövek 9](#_Toc97736848)

[3.3.3. Kötelező vállalások 10](#_Toc97736849)

[3.4. A projektvégrehajtás időtartama 10](#_Toc97736850)

[3.4.1. A projekt megkezdése 10](#_Toc97736851)

[3.4.2. A projekt végrehajtására rendelkezésre álló időtartam 10](#_Toc97736852)

[3.5. Projektekkel kapcsolatos egyéb elvárások 11](#_Toc97736853)

[3.5.1. A projekt területi korlátozása 11](#_Toc97736854)

[3.6. Fenntartási kötelezettség 11](#_Toc97736855)

[3.7. Önerő 11](#_Toc97736856)

[4. A támogatási kérelmek benyújtásának feltételei 11](#_Toc97736857)

[4.1. Támogatást igénylők köre 11](#_Toc97736858)

[4.2. Támogatásban nem részesíthetők köre 12](#_Toc97736859)

[4.3. A kérelem benyújtásának határideje és módja 13](#_Toc97736860)

[4.4. Kiválasztási kritériumok és a kiválasztási eljárásrend 13](#_Toc97736861)

[5. A finanszírozással kapcsolatos információk 15](#_Toc97736862)

[5.1. A támogatás formája 15](#_Toc97736863)

[5.2. A támogatás mértéke, összege 15](#_Toc97736864)

[5.3. Az elszámolható költségek köre 15](#_Toc97736865)

[5.4. Az elszámolhatóság további feltételei 15](#_Toc97736866)

[5.5. Nem elszámolható költségek köre 16](#_Toc97736867)

[5.6. Az állami támogatásokra vonatkozó rendelkezések 16](#_Toc97736868)

[6. A kérelem elkészítése során csatolandó mellékletek listája 17](#_Toc97736869)

[7. További információk 18](#_Toc97736870)

[8. A CÍMZETTI FELHÍVÁS MELLÉKLETEI 19](#_Toc97736871)

**A Felhívás elválaszthatatlan része a BÉT támogatását szabályozó Működési Kézkönyv és mellékletei, amelyek tartalmazzák az összes szükséges információt, a program működését és a további elvárásokat.**

Felhívjuk a tisztelt KKV-k figyelmét, hogy a Címzetti Felhívás és mellékletei esetén a BÉT a változtatás jogát fenntartja, ezért kérjük, hogy kövessék figyelemmel a [www.bet.hu](http://www.bet.hu) honlapon megjelenő közleményeket!

1. **A tervezett fejlesztések háttere**

## A Felhívás indokoltsága és célja

A hazánkban működő kis- és közepes méretű vállalkozások (KKV-k) meghatározó szerepet játszanak a magyar gazdaság teljesítménye, versenyképessége és a munkaerő foglalkoztatása szempontjából. A KKV-k külső finanszírozási helyzetének javítása a hosszú távú gazdasági növekedés alapvető feltétele, kiemelten fontos a termelőkapacitások, valamint a munkahelyek megőrzése és gyarapítása, a gazdaság versenyképességének növelése érdekében.

A magyarországi KKV-k a versenyképességük fokozása érdekében a fenntartható fejlődési célokhoz való fokozottabb hozzájárulásuk és az ESG-érettségük növelését célzó megoldások kialakításában érdekeltek. Az ESG-képzési program a fenntarthatósági célokhoz igazodó vállalati megoldások és ESG-kihívások hátterével hivatott megismertetni a KKV-kat, a BÉT által előzetesen akkreditált ESG-képzők által felkínált ESG-képzések segítségével. Az ESG-képzés támogatása elnevezésű projektelem alapján a BÉT az általa külön eljárásban kiválasztott KKV-k (Címzettek) számára megítélt vissza nem térítendő támogatással a kiválasztott ESG-képzők által nyújtott ESG-képzés igénybevételét biztosítja.

Az utóbbi években a társadalmi és környezettudatos befektetések egyre nagyobb népszerűségnek örvendenek. Mindinkább tapasztalható, hogy a befektetők a befektetéseik során igyekeznek a környezettudatosságot és a szociális értékeket szem előtt tartani. Az ESG szemlélet egyre nagyobb fokú térnyerése hazánkban is tapasztalható, melyet a globális kihívások finanszírozási igénye, a befektetői kereslet változása és a felelős befektetők megjelenése, az egyre nagyobb számú befektetői kezdeményezés és a szabályozási környezet változása indukál. Az ESG képzéssel a vállalkozások fenntarthatósági és ESG szemléletmódra való felkészítése és ismeretek nyújtása segít abban, hogy mindez hogyan ültethető át a cégek napi működésébe, milyen elvárásokat támaszt velük szemben az ESG értékelés és jelentéstétel.

Jelen felhívás a fent vázolt célok mentén kívánja erősíteni a KKV-k versenyképességének növelését azáltal, hogy az ESG kihívásokkal érintett kis- és közepes méretű vállalatok felkészülését biztosítja támogatott ESG-képzéseken való részvétel lehetőségének a biztosításával.

A BÉT az „ESG-képzési programban való részvételre Pest megyében vagy Budapesten (Közép-magyarországi régióban)” c. felhívása keretében előzetesen akkreditált ESG-képzők és ugyancsak akkreditált ESG-képzések segítségével támogatja a KKV-k ESG-felkészülését. A jelentkezők bármely akkreditált ESG-képzésen részt vehetnek.

Első lépésként a jelentkező KKV-k megkereshetik a BÉT honlapján publikált akkreditált ESG-képzőket és/vagy a felkínált ESG-képzési kurzusokat és kiválaszthatják a nekik leginkább megfelelőt. **Figyelem! A felhívásban meghirdetett ESG-képzési támogatást a Címzettek csak a BÉT által akkreditált és közzétett ESG-képzők által meghirdetett ESG-képzéseken való részvétellel vehetik igénybe.**

A felkínált képzési programok minimum 5 maximum 8 db 45 perces tematikai blokkba tömörítve, elméleti és gyakorlati képzési elemeket is felvonultatva képesek a képzésen részt vevők személetformálására, a legfontosabb ESG-kihívások, az ESG-jogszabályok és ajánlások, a vállalati ESG-adaptációs lépések, a hazai és nemzetközi ESG-trendek megismertetésére, valamint a vállalati ESG-adaptációs kompetenciák megerősítésére. Az akkreditált ESG-képző ESG-képzési tematikája tartalmazza a tervezett képzés struktúráját, az oktatás módszertanát, a tematikai blokkok céljait, az átadni tervezett ismeretanyagokat és a képzési blokkokkal fejleszteni kívánt kompetenciák körét is, ami segíti a KKV-k számára a megfelelő képzési program kiválasztását. Az akkreditációs eljárás során a BÉT valamennyi képzési programnál vizsgálta a programban oktatók szakmai kompetenciáit és tapasztalatait, valamint a képző szervezet referenciáit is.

Címzettek egy kiválasztott képzésen minimum 1 maximum 4 fővel (alkalmazottal) vehetnek részt. 4 fő feletti képzési igény esetén külön-külön támogatási kérelmet (1. melléklet) kell benyújtani, mivel egy támogatási kérelemben a Címzettnek maximum 4 foglalkoztatottja szerepelhet. Csoportos képzési igény esetében 4-4 főként külön-külön támogatási kérelmet (jelentkezési lap) kell benyújtani.

Külön-külön támogatási igényt kell akkor is benyújtani, ha a Címzett munkavállalói nem ugyanazon a képzési programon kívánnak részt venni. A Címzettek képzési programonként minimum 1 maximum 4 fő képzésen való részvételének támogatását kezdeményezhetik.

Címzettek a képzési program kiválasztása után nyújthatják be a jelentkezésüket a BÉT-hez. A jelentkezéshez az akkreditált ESG-képző szervezet nyilatkozata is szükséges, amelyben vállalja, hogy a támogatói okirat életbe lépése esetén a képzéshez szükséges kapacitásokat rendelkezésre bocsátja. Az ESG-képző nyilatkozata tartalmazza a képzési program megnevezését, a képzés várható helyét és módját, a képzendő személyek számát és a képzés várható időpontját (2. melléklet).

A BÉT ESG-képzési támogatásra a jelentkezési lap (1. melléklet) a BÉT honlapjáról tölthető le, amelynek kitöltésével a Címzettek vállalják az ESG-képzésen való részvételt. A jelentkezési laphoz csatolni kell a kiválasztott ESG-képző nyilatkozatát (2. melléklet) a kiválasztott képzésről, az azon részt vevő személyek számáról és a képzés várható időpontjáról és módjáról. A jelentkezési laphoz ugyancsak csatolni szükséges a Címzett Jogosultsági nyilatkozatát (3. melléklet), amelyben a Címzett nyilatkozik a KKV státuszáról, az eddig igénybe vett de minis (csekély összegű) támogatásairól, a köztartozás mentességéről és a régiós hovatartozásáról (Pest megye, Budapest).

A BÉT-hez eljuttatott, az online pályázati felületen feltöltött támogatási igényt a BÉT 12 napon belül elbírálja. Hiányzó információk (hiányosan kitöltött adatlapok) vagy dokumentumok (csatolandó mellékletek) esetében a BÉT - egyszeri alkalommal - hiánypótlást írhat elő a pályázó számára.

## A rendelkezésre álló forrás

A Felhívás meghirdetésekor a támogatásra rendelkezésre álló tervezett nettó keretösszeg 20 millió Ft. A támogatott kérelmek várható száma: 50-55 db.

Amennyiben a rendelkezésre álló keret kimerül, vagy annak kimerülése előre jelezhető, a BÉT a benyújtási határidő előtt a benyújtás lehetőségét felfüggesztheti vagy a Címzetti Felhívást lezárhatja.

## A támogatás háttere

Jelen Felhívást a *BÉT Mentoring program a Közép-magyarországi régióban* című projekt keretében támogatott BÉT hirdeti meg a Pénzügyminisztériummal kötött támogatási szerződés alapján.

1. **Ügyfélszolgálatok elérhetősége**

Telefon: +36 1 429 6700 (elérhető munkanapokon 10 és 16 óra között)

Email: esg\_mentoring@bse.hu (munkanapokon 72 órán belül várhatnak választ)

1. **A Projektekkel kapcsolatos elvárások**

Kérjük, hogy a kérelem összeállítása során vegye figyelembe, hogy a kérelmeknek meg kell felelniük a következő feltételeknek:

## A támogatható tevékenységek bemutatása

**A KKV-k ESG-képzési támogatása keretében kizárólag a BÉT által akkreditált ESG-képzők ESG-képzésein való részvétel részvételi díja számolható el, képzésenként maximum 365.000 Ft+ÁFA keretösszeg erejéig.**

A Felhívás keretében az alábbi tevékenységek támogathatók (a kapcsolódó elszámolható költségeket az 5.3 fejezet tartalmazza):

* + ESG-képzés részvételi díja (maximum 365.000 Ft+ÁFA)

## A támogatható tevékenységek állami támogatási szempontú besorolása

A Felhívás keretében támogatható tevékenységek a 2014-2020 programozási időszakra rendelt források felhasználására vonatkozó uniós versenyjogi értelemben vett állami támogatási szabályokról szóló 255/2014. (X. 10.) Korm. rendelet alapján közösségi versenyjogi szempontból az alábbi jogcímeken, a következő támogatási kategóriákra vonatkozó előírások alapján valósíthatók meg:

|  |  |  |
| --- | --- | --- |
| Támogatható tevékenység | Támogatás jogcíme | Támogatási kategória |
| KKV-k ESG-képzési támogatása | 255/2014. (X. 10.) Korm. rendelet 6. § 1. pont: a versenyképes vállalkozói tudás elterjesztése | De minimis (csekély összegű) támogatás |

Állami támogatási szabályok:

A csekély összegű támogatásra vonatkozó részletes szabályokat az Európai Unió működéséről szóló szerződés 107. és 108. cikkének a csekély összegű (de minimis) támogatásokra való alkalmazásáról szóló, 2013. december 18-i 1407/2013/EU bizottsági rendelet (HL L 352, 2013. 12.24. 1.o), valamint az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet szabályozza.

Az egy és ugyanazon vállalkozásnak minősülő vállalkozások részére az 1407/2013/EU bizottsági rendelet hatálya alá tartozó, Magyarországon odaítélt csekély összegű támogatás (ezen alcím vonatkozásában a továbbiakban: támogatás) bruttó támogatástartalma nem haladhatja meg a 200 000 eurónak, közúti kereskedelmi árufuvarozást ellenszolgáltatás fejében végző, egy és ugyanazon vállalkozásnak minősülő vállalkozások esetén a 100 000 eurónak megfelelő forintösszeget, figyelembe véve az 1407/2013/EU bizottsági rendelet 3. cikk (8) és (9) bekezdését.

Fúzió és felvásárlás esetén valamennyi, a korábbi vállalkozásoknak nyújtott csekély összegű támogatást figyelembe kell venni annak meghatározása érdekében, hogy bármely, akár az új, akár a megszerzendő vállalkozásnak nyújtandó új, csekély összegű támogatás meghaladja-e a vonatkozó felső határt. A fúziót vagy felvásárlást megelőzően jogszerűen odaítélt csekély összegű támogatás ezt követően is jogszerű marad.

Ha egy vállalkozás két vagy több külön vállalkozásra válik szét, a szétválást megelőzően nyújtott csekély összegű támogatást az eredetileg a támogatásban részesülő vállalkozásnak kell betudni, amely elvben azonos azzal a vállalkozással, amely a csekély összegű támogatással támogatott tevékenységeket átvállalta. Ha erre nincs lehetőség, a csekély összegű támogatást saját tőkéjük – a szétválás tényleges időpontjában érvényes – könyv szerinti értéke alapján arányosan el kell osztani az új vállalkozások között.

Az 1407/2013/EU bizottsági rendelet alapján nyújtott csekély összegű támogatás az Európai Unió működéséről szóló szerződés 107. és 108. cikkének az általános gazdasági érdekű szolgáltatást nyújtó vállalkozások számára nyújtott csekély összegű támogatásokra való alkalmazásáról szóló, 2012. április 25-i 360/2012/EU bizottsági rendeletnek (HL L 114., 2012.4.26., 8. o.) megfelelően nyújtott csekély összegű támogatással a 360/2012/EU bizottsági rendeletben meghatározott felső határig halmozható. Az 1407/2013/EU bizottsági rendelet szerinti csekély összegű támogatás más csekély összegű támogatásokról szóló rendeleteknek megfelelően nyújtott csekély összegű támogatással az 1407/2013/EU bizottsági rendelet 3. cikkének (2) bekezdésében meghatározott felső határig halmozható.

A támogatás nem halmozható azonos elszámolható költségek vagy azonos kockázatfinanszírozási célú intézkedés vonatkozásában nyújtott állami támogatással, ha az így halmozott összeg meghaladná a csoportmentességi rendeletekben vagy az Európai Bizottság jóváhagyó határozatában meghatározott legmagasabb támogatási intenzitást vagy összeget.

A kedvezményezettnek az 1407/2013/EU bizottsági rendelet 5. cikk (1) bekezdése figyelembevételével - az ott meghatározott feltételek teljesítésének megállapítására alkalmas módon - nyilatkoznia kell a részére a támogatás odaítélésének évében és az azt megelőző két pénzügyi évben nyújtott csekély összegű támogatások támogatástartalmáról.

## A projekt műszaki-szakmai tartalmával és a megvalósítással kapcsolatos elvárások

## Általános elvárások

A projekt műszaki szakmai tartalmának meghatározásához az alábbi elvárások figyelembevétele szükséges:

* 1. Nem részesülhet támogatásban az a kérelem, amelynek tartalma a jelen Felhívásban megfogalmazott célokkal (1.1.) nincs összhangban.
	2. A kérelem adatlap (jelentkezési lap) pontjait (1. melléklet) a Címzettnek a Felhívásban meghatározott feltételek alapján releváns szakmai és pénzügyi tartalommal kell kitöltenie.
	3. A projekt megvalósításához szükséges szakmai kompetenciák, kapacitások biztosítása az akkreditált ESG-képző feladata.
	4. A kérelemnek meg kell felelnie a Felhívásban foglalt feltételeknek.
	5. Jelen Felhívás keretében elszámolásra kerülő költségtételek semmilyen egyéb uniós, illetve hazai forrásból nem kerülhetnek elszámolásra.
	6. A KKV-nak kötelezettséget kell vállalnia arra, hogy a támogatási szerződés zárásáig a tisztességtelen piaci magatartás és versenykorlátozás tilalmáról szóló 1996. évi LVII. törvény 23. § (2) bekezdésének megfelelően a vállalkozást közvetlen irányítása alatt tartja, így többek között közvetlen és közvetett tulajdonosi struktúráját a BÉT tájékoztatása nélkül nem változtatja meg. A változásról 5 (öt) munkanapon belül írásban tájékoztatja a BÉT-et.
	7. A KKV-nak kötelezettséget kell vállalnia arra, hogy a társaság vezetőjének és közvetlen helyetteseinek személyében bekövetkező változásokról 5 (öt) munkanapon belül írásban tájékoztatja a BÉT-et.
	8. A KKV-nak kötelezettséget kell vállalnia arra, hogy a projekt szakmai zárásáról a támogatási megállapodásban meghatározottak szerint beszámol.
	9. A KKV-nak vállalnia kell, hogy a projekt keretében megvalósítja azokat a tevékenységeket, amelyeket a kérelemben feltüntetett tevékenységlistában megjelölt.
	10. A KKV-nak vállalnia kell, hogy a projekthez kapcsolódó nyilvános eseményeken, kommunikációjában és viselkedésében a KKV esélytudatosságot fejez ki: nem közvetít szegregációt, csökkenti a csoportokra vonatkozó meglévő előítéleteket.

## Mérföldkövek

A projekt megvalósítása során 1 mérföldkövet szükséges tervezni az alábbiak szerint:

|  |  |  |  |
| --- | --- | --- | --- |
| Mérföldkő sorszáma | Dátum | Minimum követelmény az adott mérföldkő elérésekor | A projekt összköltségének maximálisan tervezhető és elszámolható költsége %-ban |
| 1. mérföldkő | a képzést igazoló okirat kiállításának dátuma, de legkésőbb 2023. június 30-ig.  | ESG-képzésen való részvételt igazoló dokumentum (igazolás)  | 100% |

A felhívásra való jelentkezés feltétele, hogy a támogatást igénylő vállalkozás a BÉT által akkreditált ESG-képzők egyikétől nyilatkozattal rendelkezzen, amely feljogosítja az ESG-képzések egyikén való részvételre. Az akkreditált ESG-képző nyilatkozata tartalmazza a kiválasztott képzést, a képzés várható helyét és módját, az azon részt vevő személyek számát és a képzés várható időpontját (2. melléklet). A képzésnek legkésőbb 2023.június 30-ig le kell zajlania.

A projekt ütemezett megvalósítása érdekében a felhívás rendelkezése alapján, a támogatást igénylő egyetlen egy mérföldkövet határoz meg a projekt céljának elérése érdekében. A mérföldkő a projekt megvalósítása szempontjából jelentős időpont, amelyhez a projekt megvalósítása révén elért szakmai vagy műszaki eredmény kapcsolódik, vagy az elérendő eredmény egy jól körül határolható fejlesztési szakasza lezárul. Az ESG-képzési program esetében a képzésen való részvétel ez a mérföldkő, amelyet a jelenlétet igazoló dokumentáció és a kurzus zárására megszabott feltételek teljesítése esetén az ESG-képző igazol le a képzésen részt vevők (oklevél) és a támogatásban részesített KKV számára (igazolás).

A KKV benyújtja a támogatási szerződés zárásához szükséges, a szakmai teljesítést igazoló okiratot (a kurzus teljesítéséről szóló igazolást) a BÉT felé. A támogatási megállapodásban foglalt ütemezés szerinti a KKV a mérföldkő elérését követő 12 munkanapon belül köteles a szakmai teljesítést igazoló okiratot megküldeni a BÉT számára. A BÉT ellenőrzi a benyújtott igazolást, amelyhez kötődően hiánypótlást írhat elő, és 12 napon belül befogadja azt.

Felhívjuk a figyelmet, hogy amennyiben az adott mérföldkő elérésekor meghatározott szakmai tartalom nem teljesül, vagy csak részben teljesül, a BÉT a Működési Kézikönyvben foglaltak alapján dönthet a projekt leállításáról, illetve a támogatási megállapodástól való elállásról. Felhívjuk a figyelmet, hogy a műszaki, szakmai tartalom csökkenése esetén a támogatás összege arányosan csökkentésre kerül az érintett tulajdonságtól vagy képességtől való elmaradás arányában. A műszaki, szakmai tartalom csökkenése esetén a BÉT a megállapított támogatás csökkentéséről, a visszafizetési kötelezettség mértékéről és módjáról külön levélben értesíti a projektgazdát.

Amennyiben az elállást megelőzően támogatás folyósítására került sor, abban az esetben a KKV a folyósított támogatási összeget a Ptk. szerinti késedelmi kamattal növelt mértékben, a visszafizetésre kötelezés közlésétől számított harminc napon belül köteles visszafizetni. A kamatszámítás kezdő időpontja a támogatás folyósításának napja, utolsó napja a visszafizetési kötelezettség teljesítésének napja.

A mérföldkő szakmai zárását követően az ESG-képző szervezet benyújtja a BÉT felé a képzésen való részvételt igazoló teljesítési igazolás alapján kiállított számlát, amely alapján a BÉT kiegyenlíti a programban részt vevő KKV képzési díjának a támogatási szerződésben rögzített mértékét (maximum 365.000/Ft+ÁFA/képzés).

A BÉT gondoskodik a támogatási szerződés lezárásáról és a de minimis igazolás kiállításáról a KKV számára.

## Kötelező vállalások

Minden alábbi feltétel vállalása kötelező:

* A KKV a projekt megvalósítása során vállalja, hogy minimum 1 fő munkavállalója részt vesz az ESG-képzési programban;
* a projekt megvalósítása során együttműködik a BÉT által akkreditált ESG-képzőkkel egy ESG-képzési kurzuson való részvétellel,
* az ESG-képzés zárásához szükséges feltételeket teljesíti (jelenlét, záró értékelés).

## A projektvégrehajtás időtartama

## A projekt megkezdése

Abban az esetben ítélhető meg a 651/2014/EU bizottsági rendelet szerinti támogatás, ha a kedvezményezett még a projekt megkezdése előtt benyújtotta a 651/2014/EU bizottsági rendelet 6. cikk (2) bekezdésében meghatározott kötelező tartalmi elemeket tartalmazó támogatás iránti kérelmét. Támogatás a kérelem benyújtását megelőzően megkezdett projekthez nem igényelhető. Amennyiben megállapítást nyer, hogy a projekt megkezdésére a kérelem benyújtását megelőzően sor került, a kérelem elutasításra, illetve a támogatás visszavonásra kerül.

A projekt megkezdési időpontjának a támogatási kérelem benyújtását követő nap minősül. A Címzett a támogatási kérelem benyújtását követő napon saját felelősségére megkezdheti a projekt megvalósítását, de az igénybe vett képzési szolgáltatás pénzügyi támogatásához pozitív támogatói döntés, és az azt írásban rögzítő Támogatói Okirat kiállítása szükséges.

## A projekt végrehajtására rendelkezésre álló időtartam

A projekt fizikai befejezése (azaz a képzési szolgáltatások igénybevételének záródátuma) nem lehet későbbi időpont, mint 2023. június 30.

A projekt fizikailag befejezett, amennyiben a projekt keretében támogatott valamennyi tevékenység a Felhívásban meghatározott feltételek mellett teljesült. A projekt fizikai befejezés napjának az utolsó támogatott tevékenység fizikai teljesítésének a napja minősül.

A támogatást igénylő projekttel kapcsolatos szakmai elszámolás (képzés teljesítését igazoló dokumentum) benyújtásának végső határideje a projekt fizikai befejezését követő 12. munkanap.

A projekt pénzügyi befejezésének minősül, ha a projekt fizikai befejezése megtörtént, valamint a projektmegvalósítás során keletkezett elszámoló bizonylatokat a BÉT az ESG-képző szervezet felé kiegyenlítette. A projekt pénzügyi befejezésének dátuma az elszámolt költségek közül a legkésőbbi kiegyenlítés dátuma. Az alátámasztó dokumentumokra vonatkozó leírást a Működési Kézikönyv 4. fejezete tartalmazza.

## Projektekkel kapcsolatos egyéb elvárások

## A projekt területi korlátozása

Olyan vállalkozások támogathatók, amelyek székhelye, telephelye vagy fióktelepe Pest megyében vagy Budapesten található, és vállalják, hogy tevékenységüket a megvalósítási időszak végéig ezekben a térségekben fogják végezni, valamint rendelkeznek legalább 1 fő foglalkoztatottal Pest megyében vagy Budapesten működő telephelyükön.

A képzés megvalósulásának helyszíne az ESG-képzővel kötött megállapodás alapján lehet az ESG-képző vagy a KKV által biztosított online vagy offline helyszín is. A megvalósulási helyszínnek alkalmasnak kell lennie a képzés megvalósítására. A megvalósulási helyszín akkor tekinthető alkalmasnak, ha projekt tárgyát képező tevékenység elvégezhető az online vagy offline térben és a projekt megvalósításhoz biztosított a megfelelő infrastruktúra. A képzési helyszín alkalmasságát a BÉT ellenőrizheti.

## Fenntartási kötelezettség

A megvalósuló projektek kapcsán a projektek lezárultát követően fenntartási kötelezettség nem áll fent.

A KKV-k megvalósítási időszakát követően fennálló kötelezettségek a következők:

a) Ellenőrzéstűrési kötelezettség: BÉT, IH, KEHI, ÁSZ, EUTAF, OLAF, Európai Számvevőszék, Európai Bizottság, Magyar Államkincstár és minden egyéb jogszabályban, vagy egyéb megbízásban, szerződésben feljogosított ellenőrző szervezet által végzett ellenőrzés(ek) tudomásul vételének és az abban való közreműködésnek a kötelezettsége,

b) Dokumentumok megőrzési kötelezettsége: a projekt zárását követően 10 évig, legalább 2027. december 31-ig.

## Önerő

A támogatást igénylőnek nem kell önerővel rendelkeznie, de a támogatást igénylőnek a projekt el nem számolható költségeit önerőből szükséges fedeznie.

1. **A támogatási kérelmek benyújtásának feltételei**

Amennyiben jelentkezni kíván a Felhívásra, kérjük a következő információkat vegye figyelembe.

## Támogatást igénylők köre

Jelen felhívásra pályázhat, aki az alábbi feltételek mindegyikét teljesíti:

* + - a 651/2014/EU Rendelet I. Melléklete alapján kis- és középvállalkozásnak minősülő vállalkozás;
		- a vállalkozás székhelye, telephelye vagy fióktelepe Pest megyében vagy Budapesten van, és vállalja, hogy tevékenységét a megvalósítási időszak végéig ezeken a területeken fogja végezni.
		- rendelkezik legalább 1 fő foglalkoztatottal a Pest megyében vagy Budapesten található székhelyen, telephelyen vagy fióktelepen.

**Jelen Felhívás keretében a kérelem benyújtására konzorciumi formában nincs lehetőség.**

## Támogatásban nem részesíthetők köre

Az alábbi szempontok szerint nem nyújtható támogatás azon vállalkozás részére:

1. amely nem teljesíti együttesen a 4.1. pontban meghatározott feltételeket;
2. amely olyan projektet kíván megvalósítani, amelynek tartalma a Felhívásban megfogalmazott célokkal (1.1) nincs összhangban;
3. amely a képzési programját a támogatási kérelem benyújtását megelőzően megkezdte. A megkezdés időpontja a támogatási kérelem benyújtásának időpontja;
4. amellyel szemben a Nemzeti Adó- és Vámhivatal (NAV), illetve az elődszervezete az APEH által indított végrehajtási eljárás van folyamatban a kérelem benyújtásának időpontjában;
5. amely az Európai Bizottság európai uniós versenyjogi értelemben vett állami támogatás visszafizetésére kötelező határozatának nem tett eleget;
6. amely a BÉT 651/2014/EU rendelet 1. sz. melléklete alapján meghatározott partner és/vagy kapcsolt vállalkozása;
7. amely vállalkozás tulajdonosa vagy alkalmazottja a BÉT tulajdonosa vagy vezető testületi tagja;
8. amely vállalkozás tulajdonosa vagy alkalmazottja a BÉT tulajdonosának vagy vezető testületi tagjának Ptk. szerinti hozzátartozója;
9. ha a projekt megvalósítása kiemelkedően jelentős kockázatot hordoz, az alábbiak szerint:
	* + ha a vállalkozás, illetve az ESG-képző székhelye, telephelye, fióktelepe között egyezés áll fenn,
		+ ha a vállalkozás szakmai kompetenciái, gazdálkodási vagy tárgyi erőforrásai nem alkalmasak a projekt megvalósítására,
		+ ha a képzési (online vagy offline) helyszín nem alkalmas a kérelemben jelzett tevékenység végzésére,
10. a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendeletben meghatározott akvakultúra-termékek termeléséhez, feldolgozásához és értékesítéséhez,
11. elsődleges mezőgazdasági termeléshez,
12. amely azt mezőgazdasági termékek feldolgozásához vagy forgalmazásához használja fel, amennyiben:
	* + a támogatás összege az elsődleges termelőktől beszerzett vagy az érintett vállalkozás által forgalmazott ilyen termékek ára vagy mennyisége alapján kerül rögzítésre,
		+ a támogatás feltétele az elsődleges termelőknek történő teljes vagy részleges továbbadás.
13. nehéz helyzetben lévő vállalkozás részére (A Bizottság 651/2014/EU rendelete 2. cikk 18. pontja alapján), kivéve csekély összegű támogatás, illetve azon vállalkozás esetén, mely 2019. december 31-én nem volt nehéz helyzetben, de 2020. január 1. és 2021. június 30. között nehéz helyzetbe került;
14. exporttal kapcsolatos tevékenységhez, ha az az exportált mennyiségekhez, értékesítési hálózat kialakításához és működtetéséhez vagy az exporttevékenységgel összefüggésben felmerülő egyéb folyó kiadásokhoz közvetlenül kapcsolódik,
15. ha azt import áru helyett hazai áru használatától teszik függővé,
16. a 2010/787/EU tanácsi határozat hatálya alá tartozó versenyképtelen szénbányák bezárásához,
17. azon szervezet részére, amely az Európai Bizottság európai uniós versenyjogi értelemben vett állami támogatás visszafizetésére kötelező határozatának nem tett eleget,
18. olyan feltétellel, amely az európai uniós jog megsértését eredményezi.

##  A kérelem benyújtásának határideje és módja

A kérelmek benyújtása 2022. április 1-től 2023. május 31-ig lehetséges.

A támogatási kérelem benyújtásának módja: elektronikus levél formátumban, a mellékletek csatolásával egyidejűleg az esg\_mentoring@bse.hu email címre. Felhívjuk a figyelmet, hogy az emailben a csatolandó dokumentumokra történő link, hivatkozás nem elfogadható.

Felhívjuk a figyelmet, hogy a támogatási kérelemhez (1. melléklet) csatolni kell a támogatási kérelem adattartalmát hitelesítő, cégszerűen aláírt jogosultsági nyilatkozatot (3. melléklet). A nyilatkozat papír alapú példányát – ha azt nem minősített elektronikus aláírással[[2]](#footnote-3) látták el – postai úton vagy személyesen is be kell nyújtani az elektronikus benyújtást követően minél hamarabb, de legkésőbb a benyújtást követő 3 munkanapon belül zárt csomagolásban, postai ajánlott küldeményként vagy expressz postai szolgáltatás[[3]](#footnote-4)/futárposta-szolgáltatás[[4]](#footnote-5) (garantált kézbesítési idejű belföldi postai szolgáltatás) igénybevételével vagy személyesen a következő címre:

**Budapesti Értéktőzsde Zrt.**

**1013 Budapest, Krisztina körút 55.**

**1525 Budapest, Pf. 8.**

Kérjük, hogy a küldeményen jól láthatóan tüntesse fel a Felhívás kódszámát, a támogatást igénylő nevét és címét.

## Kiválasztási kritériumok és a kiválasztási eljárásrend

A beérkezett kérelmek közül a formailag megfelelteket a BÉT önállóan értékeli. Az eljárás során lehetőség van hiánypótlásra.

A BÉT Projekt Irányító Bizottsága minden, formailag megfelelt projektet megvizsgál, és a támogatási keret függvényében a benyújtás időpontjának sorrendjében támogatja.

Az eljárásrendre vonatkozó további információk a Működési Kézikönyvben találhatóak.

Jelen Felhívás keretében támogatásban részesülhetnek azon projektek, amelyek megfelelnek, a vonatkozó jogszabályi feltételeknek, a Felhívásban, és azok mellékleteiben foglalt kritériumoknak, valamint az alábbi kritériumoknak:

**Jogosultsági kritériumok:**

1. a vállalkozás **átlátható szervezetnek** minősül az államháztartásról szóló 2011. évi CXCV. törvény (a továbbiakban: Áht.) 1. § 4. és 50. § (1) bekezdés c) pontja szerint (5. melléklet);
2. a támogatást igénylő az államháztartásról szóló 2011. évi CXCV. törvényben (a továbbiakban: Áht.) foglaltak szerint megfelel a rendezett munkaügyi kapcsolatok követelményének;
3. a kérelemben tervezett fejlesztés az **európai uniós állami támogatási szabályok** alapján támogatható;
4. az akkreditált ESG-képző nyilatkozatának(2. melléklet) és a KKV de minimis nyilatkozatának (4. melléklet) az elektronikus példánya benyújtásra került;
5. a támogatást igénylő által benyújtott **jogosultsági nyilatkozat** elektronikus és papír alapú példányai benyújtásra kerültek (3. melléklet);
6. a **támogatási kérelem** (1. melléklet) pontjait a támogatást igénylő a Felhívásban meghatározott feltételek alapján releváns szakmai és pénzügyi tartalommal kitöltötte;
7. a támogatást igénylő nem áll a támogatási rendszerből való kizárás hatálya alatt;
8. a támogatást igénylő nem áll jogerős végzéssel elrendelt felszámolási, csőd-, végelszámolási vagy egyéb - a megszüntetésére irányuló, jogszabályban meghatározott - eljárás alatt;
9. a támogatást igénylő a döntés tartalmát érdemben befolyásoló valótlan, hamis vagy megtévesztő adatot nem szolgáltatott vagy nem tett ilyen nyilatkozatot;
10. a támogatást igénylővel szemben a Nemzeti Adó- és Vámhivatal (NAV), illetve az elődszervezete az APEH által indított végrehajtási eljárás nincs folyamatban a kérelem benyújtásának időpontjában;
11. a támogatást igénylő eleget tett az Európai Bizottság európai uniós versenyjogi értelemben vett állami támogatás visszafizetésére kötelező határozatának;
12. a projekt megvalósulása a Felhívás 4.2. pontja alapján nem hordoz kiemelkedően jelentős kockázatot;
13. a támogatást igénylő a kérelem benyújtásával vállalja, hogy az európai uniós forrásból támogatott projektek kedvezményezettje a projektre vonatkozó környezetvédelmi és esélyegyenlőségi jogszabályokat betartja. A fejlesztéshez kapcsolódó nyilvános eseményeken, kommunikációjában és viselkedésében a támogatást igénylő esélytudatosságot fejez ki;
14. a támogatást igénylő nem minősül nehéz helyzetben lévő vállalkozásnak; kivéve csekély összegű támogatás, illetve azon vállalkozás esetén, amely 2019. december 31-én nem volt nehéz helyzetben, de 2020. január 1. és 2021. június 30. között nehéz helyzetbe került;
15. nem nyújtható támogatás a mezőgazdasági termékek elsődleges termelésével foglalkozó vállalkozások számára;
16. nem nyújtható támogatás azon támogatást igénylő részére, amely a támogatást mezőgazdasági termékek feldolgozásához vagy forgalmazásához használja fel, amennyiben a támogatás összege az elsődleges termelőktől beszerzett vagy az érintett vállalkozás által forgalmazott ilyen termékek ára vagy mennyisége alapján kerül rögzítésre; a támogatás feltétele az elsődleges termelőknek történő teljes vagy részleges továbbadásától függ;
17. nem nyújtható támogatás azon támogatást igénylő részére, amely a támogatást exporttal kapcsolatos tevékenységhez használja fel, amennyiben az az exportált mennyiségekhez, értékesítési hálózat kialakításához és működtetéséhez vagy az exporttevékenységgel összefüggésben felmerülő egyéb folyó kiadásokhoz közvetlenül kapcsolódik;
18. nem nyújtható támogatás azon támogatást igénylő részére, amely a támogatást a 2010/787/EU tanácsi határozat hatálya alá tartozó versenyképtelen szénbányák bezárásához használja fel;
19. nem nyújtható támogatás olyan projekthez, amely a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendeletben meghatározott akvakultúra-termékek termeléséhez, feldolgozásához és értékesítéséhez kér támogatást.

Amennyiben a jogosultsági kritériumoknak a kérelem nem felel meg, akkor a BÉT 12 munkanapon belül hiánypótlásra szólítja fel a vállalkozást.

1. **A finanszírozással kapcsolatos információk**

Kérjük a projekt előkészítése során vegye figyelembe, hogy a támogatást a projekt megvalósítása során csak akkor tudja majd igénybe venni, ha megfelel a következő szabályoknak.

## A támogatás formája

Jelen Felhívás keretében nyújtott támogatás vissza nem térítendő támogatásnak minősül.

## A támogatás mértéke, összege

1. Az igényelhető vissza nem térítendő támogatás összege: képzésenként maximum 365.000 Ft+ÁFA (maximum 4 fő részére).
2. A kis- és középvállalkozás részére nyújtott de minimis támogatás maximális mértéke az elszámolható költség 100 %-a.
3. A de minim támogatás nyújtásának feltétele, hogy a Címzett rendelkezzen de minimis kerettel, amelynek rendelkezésre állásáról nyilatkozatot nyújt be (4. melléklet).

## Az elszámolható költségek köre

A projekt elszámolható költségei között azon költségek tervezhetők, amelyek a projekt támogatható tevékenységeihez kapcsolódnak, szerepelnek a Felhívásban rögzített elszámolható költségek között, és megfelelnek az általános elszámolhatósági feltételeknek.

A támogatás keretében az akkreditált ESG-képzők által biztosított ESG-képzések részvételi díjai számolhatók el. Egy Címzett esetében maximum 4 foglalkoztatott vehet részt egy támogatott képzésen, amelynek az össztámogatási értéke nem lehet magasabb 365.000Ft+ÁFA összegnél. Egy Címzett több támogatási kérelmet is benyújthat.

## Az elszámolhatóság további feltételei

1. A Felhívás keretében kizárólag olyan költségek számolhatók el, melyekre a vállalkozás más hazai vagy uniós forrásból nem kapott támogatást.
2. Jelen felhívás keretében csak egyszeri elszámolásra van lehetőség.
3. Az irányadó jogszabályban meghatározott kötelezettségek megállapítása és betartása a támogatást igénylő, illetve a kedvezményezett feladata.
4. A 272/2014. (XI.5.) Korm. rendelet 5. melléklet 2.3.2.5b pontja értelmében a nem közbeszerzés köteles beszerzések vonatkozásában az alábbi összeférhetetlenségi szabályok állnak fenn:

Nem független az az ajánlattevő,

1. amelyben a támogatást igénylő / kedvezményezett vagy ezek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, továbbá ezen személy hozzátartozója az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói, vagy kinevezési;

2. amelynek tulajdonosa - irányító vagy felügyeleti szerve -, annak tagja, és/vagy a szervezet nevében nyilatkozattételre, képviseletre jogosult személy, a támogatást igénylő / kedvezményezett szervezetében vagy ugyanazon beszerzés vonatkozásában másik ajánlattevő szervezetében az alábbi jogok valamelyikét gyakorolja: tulajdonosi, fenntartói, vagyonkezelői, irányítási, képviseleti, munkáltatói vagy kinevezési; vagy

3. ha a támogatást igénylő / kedvezményezett vagy másik ajánlattevő vonatkozásában partner vagy kapcsolt vállalkozásnak minősül.

Az összeférhetetlenség vonatkozásában hozzátartozónak minősül Ptk. 8:1. § (1) bekezdés 1. és 2. pontja értelmében a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő, a testvér, az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa.

A kérelemben feltüntetett tevékenységekhez tartozó költségtételek maximált támogatási összegét a piaci árak alapján a BÉT a Felhívásban rögzítette. Az ESG-képző és a Címzett a maximálisan támogatott díjtól eltérő képzési díjra vonatkozó megállapodást is köthet, azonban abból a BÉT maximum a Felhívásban maximált 365.000Ft+ÁFA összeget, vagy ha a számlaérték ettől kisebb, akkor csak a számlázott képzési díjat téríti meg.

1. A KKV a Budapesti Értéktőzsde Zrt. által meghirdetett Akkreditációs Felhíváson kiválasztott ESG-képző szervezetek listájáról választja ki azon szervezete(ke)t, amellyel a projekt során az ESG-képzés(ek) lefolytatására szerződik.
2. Felhívjuk a pályázók figyelmét, hogy a számlák ESG-képzők általi benyújtását megelőzően a Címzettnek a szakmai teljesítés igazolását (a képzés sikeres zárását igazoló dokumentumot) be kell nyújtania a BÉT felé.
3. Kérjük, hogy minden esetben olyan képzési megállapodás vagy szerződés kerüljön megkötésre, amelyben a teljesítésigazolás kiállításának feltétele a képzésen való részvétel, valamint a képzés lezárása érdekében támasztott feltételek teljesítése. A feltételek teljesítését a képző szervezet egy oklevélben/dokumentumban igazolja le a képzésen részt vevők felé, s arról egy igazolást a Címzett számára is kiállít.

## Nem elszámolható költségek köre

A támogatható tevékenységekhez kapcsolódóan nem elszámolható költségnek minősül mindazon költség, amely nem szerepel az 5.3. pontban.

## Az állami támogatásokra vonatkozó rendelkezések

Az alábbi szabályok a teljesség igénye nélkül kerültek idézésre, a támogatási kategóriák részletes szabályait a 651/2014-es valamint az 1407/2013/EU bizottsági rendelet tartalmazza.

**Támogatáshalmozódás**

Azonos vagy részben azonosként azonosítható elszámolható költségek esetén állami támogatás abban az esetben halmozható más, helyi, regionális, államháztartási vagy uniós forrásból származó állami támogatással, ha az nem vezet a csoportmentességi rendeletekben vagy az Európai Bizottság jóváhagyó határozatában meghatározott legmagasabb támogatási intenzitás túllépéséhez.

Állami támogatás különböző azonosítható elszámolható költségek esetén halmozható más, helyi, regionális, államháztartási vagy uniós forrásból származó állami támogatással.

Az egy projekthez igénybe vett összes támogatás - függetlenül attól, hogy annak finanszírozása uniós, országos, regionális vagy helyi forrásból történik - támogatási intenzitása vagy összege nem haladhatja meg az irányadó uniós állami támogatási szabályokban meghatározott támogatási intenzitást vagy támogatási összeget.

A kockázatfinanszírozási támogatás, az induló vállalkozásnak nyújtott támogatás és a csekély összegű támogatás, amennyiben azonosítható elszámolható költségekkel nem rendelkezik, bármely egyéb, azonosítható elszámolható költségekkel rendelkező állami támogatással halmozható. Az azonosítható elszámolható költségekkel nem rendelkező támogatás a csoportmentességi rendeletekben és az Európai Bizottság jóváhagyó határozatában meghatározott legmagasabb teljes támogatási intenzitásig vagy támogatási összegig bármilyen más, azonosítható elszámolható költségekkel nem rendelkező állami támogatással halmozható.

A 651/2014/EU bizottsági rendelet szerinti támogatás nem halmozható ugyanazon elszámolható költségek vonatkozásában nyújtott csekély összegű támogatással, amennyiben a halmozás a 651/2014/EU bizottsági rendeletben megállapított támogatási intenzitás túllépéséhez vezetne.

**Közzétételi kötelezettség**

A kedvezményezett tudomásul veszi, hogy a támogatást nyújtó adatot szolgáltat a 651/2014/EU bizottsági rendelet 9. cikke szerinti közzététel teljesítése érdekében a támogatási intézkedés hatálya alá tartozó, 500 000 eurónak megfelelő forintösszeget meghaladó támogatásokról.

1. **A kérelem elkészítése során csatolandó mellékletek listája**

A kérelem elkészítésekor (jelentkezési lap) a következő mellékleteket az eredeti példányok elektronikus másolataként szükséges csatolni:

* 1. Az akkreditált ESG-képző nyilatkozata a Címzett támogatási szerződésének megkötése esetén a képzési szolgáltatás nyújtásának vállalására. A nyilatkozat tartalmazza a kiválasztott képzést, a képzés várható helyét és módját, a képzés várható időpontját, a képzésen részt vevők számát és a képzési díj mértékét (2 melléklet).
	2. A vállalkozás hivatalos képviselőjének eredeti aláírási címpéldánya vagy ügyvéd által hitelesített aláírásminta.

A becsatolt aláírási címpéldánynak/ügyvéd által hitelesített aláírásmintának alkalmasnak kell lennie a cégszerű aláírás ellenőrzésére.

* 1. Átláthatósági nyilatkozat (5. melléklet)
	2. A kérelem adattartalmát hitelesítő, eredeti, cégszerűen aláírt nyilatkozat (3. melléklet)
	3. De minimis nyilatkozat (4. melléklet)

Felhívjuk figyelmét, hogy a felsorolt mellékleteket a támogatási kérelem elkészítésekor kell csatolni. **A kérelem adattartalmát hitelesítő nyilatkozatot (d), annak aláírását és elküldését a jelen Felhívás 4.3. pontjában meghatározott módon kell elvégezni.**

1. **További információk**

Tájékoztatjuk a tisztelt vállalkozást, hogy a kérelmek elbírálása során a vállalkozással kapcsolatos, a közhiteles adatbázisokban elérhető adatok vagy azok egy része az eljárási rendelet hatálya alá tartozó szervezetek által felhasználásra kerülnek.

A BÉT fenntartja a jogot, hogy jelen Felhívást a jogszabályi környezet alakulásának megfelelően indokolt esetben módosítsa, illetve jogszabályban meghatározott esetben felfüggessze, vagy lezárja, amelyről a BÉT indoklással ellátott közleményt tesz közzé a [www.bet.hu](http://www.bet.hu) oldalon.

**Kérjük, hogy a kérelmet a mellékletek és tájékoztatók figyelembevételével készítsék el.**

1. **A CÍMZETTI FELHÍVÁS MELLÉKLETEI**

melléklet: ESG-képzési támogatási jelentkezési lap

melléklet: ESG-képző nyilatkozata a képzési megállapodásról

melléklet: Jogosultsági nyilatkozat

melléklet: De minimis nyilatkozat (minta)

melléklet: Átláthatósági nyilatkozat (minta)

1. A kérelem benyújtására és megvalósítására számos egyéb feltétel vonatkozhat. Kérjük, tanulmányozza át ezeket a Felhívás további fejezeteiben. [↑](#footnote-ref-2)
2. Minősített elektronikus aláírás: olyan - fokozott biztonságú - elektronikus aláírás, amelyet az aláíró biztonságos aláírás-létrehozó eszközzel hozott létre, és amelynek hitelesítése céljából minősített tanúsítványt bocsátottak ki. [↑](#footnote-ref-3)
3. A postai szolgáltatásokról szóló 2012. évi CLIX. törvény (a továbbiakban Posta tv.) 2. § 9. pontjában foglaltak szerint expressz postai szolgáltatás: az az időgarantált szolgáltatás, melynek keretében a postai szolgáltató arra vállal kötelezettséget, hogy a postai küldeményt belföldön legkésőbb a felvételt követő munkanapon, Európai Unió tagállamaiba címzett küldemény esetében legkésőbb a felvételt követő harmadik munkanapon, egyéb nemzetközi viszonylatú küldemény esetében legkésőbb a felvételt követő ötödik munkanapon kézbesíti, és emellett az alábbi a)-f) pontban foglalt többletszolgáltatások közül legalább egyet teljesít:

a) nyomon követhető kezelés;

b) utánvétel;

c) tértivevény;

d) értéknyilvánítás;

e) kizárólag a küldemény címzettjeként megjelölt személy kezéhez történő kézbesítés;

f) a küldeménynek a feladó lakóhelyén, tartózkodási helyén, székhelyén, telephelyén vagy fióktelepén történő felvétele. [↑](#footnote-ref-4)
4. A Posta tv. 2. § 15. pontjában foglaltak szerint futárposta-szolgáltatás: olyan - a küldemény felvételétől számított legfeljebb 24 órán belül teljesítendő - időgarantált postai szolgáltatás, amelynek keretében a postai szolgáltató arra vállal kötelezettséget, hogy a postai küldemény felvételét végző személy a postai küldeményt a kézbesítés megkísérléséig megszakítás nélkül személyes felügyelete alatt tartja oly módon, hogy a feladó ez alatt bármely időpontban rendelkezhessen a postai küldemény címzettjének vagy címének a megváltoztatásáról, és sikertelen személyes kézbesítés esetén megtehesse a szükséges intézkedéseket. Felhívjuk figyelmét, hogy amennyiben postafiók címre kell beküldeni a támogatási kérelmet, akkor futárpostai szolgáltatás – a Posta törvény rendelkezései alapján - nem vehető igénybe. [↑](#footnote-ref-5)